Zazakipediya:Neqebê Vergan

Neqebê Vergan namê ju filımê tırkiyo.
Şıma şıkine a ca de bıvêne ke o neqeb welatê ma, vergi ki ê be xoyê.
A ca de goni, qılêri u qefçıliya vergan, serê sênê ma de, dırhem dırhem rışino.
A ca de, hukmê vergan, bandora serran, belengazi u bındestiya ma.
'Rambo' u 'Kovbo'yê tırkan, zılmo bê sindor, zalımo bêbext u halê ma.
'Neqebê Vergan', serê qırkerdena şarê ma de, o idelojiyo ke ebe deq u dolaban pıro, namê xo 'kemalizm'o, a ca de vecinê.

A roje ra nata, ma zaf 'neqebê vergan' di.
Seba na xederiye,verba nê zalıman u zılman, kewtime rayan, veciyayime koyan, na 'kılama sure' zaf derga.
Ma çı di, çı nê di.

Ma se kewtime bınê bandora nê vergan? Verba nê vergan zaf sare berz kerdime, zaf dayime pêro, ancina ki nêkewtime ser, sebep çıko? Bedelo ke ma da, bedelê 'nê bedeli' no halê mayê ewroyi bi?
Şaşiyê de gırse, xeletiyê de xori esto mêydan de.Na xeletiye u şaşiye heni zelalo ke.
Sebebo ke ma veciyayime koyan u rayanê duriyan: Kamiya ma, zonê ma, edebiayt u kulturê ma nê bi?
Şıma kê de zonê xo qesi kenê ya zonê 'neqebê vergan', yanê tırki?

Ma domanê şıma?
Ya ki şıma seba ke zonê xo nêzanenê, qesi nêkenê, manê şıma çıko?
Ya ki kam zonê ma, rojê serê 'xonçê zernıni de' ma ra kerem keno dano ma?
No xiyal o, kes xo mexapno.Vayirê nê zoni mayi me, 'a roje' nêna, eke ma be xo miyame.
No zelal u rast niyo? Çiyo ke ma naye de fam nêkenime çıko?
Sebebê na vıla biyene u ciya mendena ma çıka? Ma kami 'çı werd ke ju bin tepya mend'?
Çıkê ma esto ke, ma seba xatırê ideolojiyan u partiyan xatırê jumıni mezanıme?
Ma tayê kesê ke hina bınê tesirê kemalizmi de, ma ra şanıkan vanê nê 'şermokan' ra cavıme çı?
Nê şermoki qalê kemalizmi nêkenê, êy ra bı hurmet vındenê, ma ra heqaret kenê, 'kıbar kıbar'!

Tew, tew ke tew. Xılamalê dınyayê.
Hal ke no hal bo,'genduguyê' şari qey serê ma de ebe filımê 'neqebê vergan' kay mekero?
Mı va 'neqebê vergan'.

Hata ke ma wayirê kamiya xo, zon u kulturê mevecime, hata ke nê şermokê 'ma'! bı bê, hata ke nê zonê asimilasyoni, nê zonê tırki fek u ruhê xo de mevecıme, hata ke ma zonê xo mezanıme, qesi mekıme, ma hina zaf 'Neqebê vergan' vênenime.
Mevacê 'neqebê vergan ser u bınê xo ju filımo'.
O filım, jariye u trajediyê ma yê neway serrewo. 

Kategoriye:Filmê Zazaki
Kategoriye:Zazakipediya